Շատերս կամքի ուժը տեսնում և մեզ համար բացահայտում ենք միայն այն ժամանակ, երբ մենք ինչ-որ բան անում ենք մեզ համար: Օրինակ՝ «Ես ուզում եմ մարզվել», «Ես ուզում եմ նիհարել», «Ես ուզում եմ քիչ քաղցր ուտել», «Ես ուզում եմ սովորել», «Ես ուզում եմ համացանցում քիչ ժամանակ անցկացնել», և այլն, և այլն: Այս և նմանատիպ այլ դեպքերում կամքի ուժ դրսևորել պետք է, և դրանում ոչ մի կասկած չկա: Բայց դա ավելի հեշտ է. չէ՞ որ դա մի բան է, որ մենք անում ենք մեզ համար: Օրինակ, նիհարում ենք գեղեցիկ մարմին ունենալու համար, առողջ ենք սնվում առողջ լինելու և լավ ինքնազգացողություն ունենալու համար, նույն պատճառով էլ զբաղվում ենք սպորտով, ավելի շատ ժամանակ ունենալու համար կարգավորում ենք մի շարք սովորություններ: